text: 41-årigt byrådsmedlem i Kolding død af kræft 
  25 november 2013 kl. 08.05
  Byrådsmedlemmet i Kolding Kommune Christian Kloppenborg-Skrumsager (V) er død af kræft. Han blev 41 år, skriver netavisen dagens.dk.
  Christian Kloppenborg-Skrumsager blev i september meldt helbredt for kræft, men sidste lørdag fik han dødsdommen af lægerne efter en lungebetændelse. Han var uhelbredeligt syg af kræft.
  - Jeg regner med, at jeg har en til to uger tilbage i livet, sagde Christian Kloppenborg-Skrumsager i torsdags til dagens.dk.
  Få dage senere døde byrådsmedlemmet - blot 41 år gammel.
  - Jeg er ved at skrive mindeord om Christian. Inden da vil jeg ikke kommentere på dødsfaldet, siger borgmester, Jørn Pedersen (V) til dagens.dk.
  Christian Kloppenborg-Skrumsager efterlader sig sin hustru samt to børn.
  Han har siddet i byrådet i Kolding Kommune siden 2006.
  Frem til nytår afløses han i byrådet af Jan Quvang, og i det nye byråd indtræder førstesuppleant Eea Haldan Vestergaard.
  